Shkolla Normale e Gjakovës

Shkolla Normale e Gjakovës është institucioni i parë profesional pedagogjik i hapur në Kosovë pas Luftës së Dytë Botërore. Mision i saj ishte përgatitja profesionale e kuadrove për fushën e arsimit jo vetëm për Kosovën por edhe për vendet përreth saj. 

 Historiku 
Shkolla Normale e Gjakovës filloi punën më 26 dhjetor të vitit 1946 me drejtor Beqir Kastratin. Ky institucion ishte një shkollë profesionale pedagogjike me konvikt. Në vitin e parë shkollor 1946/47 u regjistruan 55 nxënës ndërsa me kalimin e kohës numri i tyre erdhi duke u rritur vazhdimisht aq sa në vitin shkollor 1950/51 kishte 6 paralele me 222 nxënës dhe 20 mësimdhënës. Procesi mësimor zhvillohej në objektin e Institutit Tregtar. Vijues të kësaj shkolle ishin nxënës jo vetëm nga Kosova por edhe nga Mali i Zi, Maqedonia dhe Shqipëria. Në tri vitet e para Shkolla Normale e Gjakovës funksionoi si një shkollë pedagogjike dyvjeçare e pastaj kaloi në sistemin katërvjeçar. Mësimdhënës të kësaj shkolle kanë qenë: Hasan Vokshi, Tajar Hatipi, Myzafere Gjinali - Hatipi, Dhimitër Fullani, Jusuf Nimani, Nevruz Nura, Apostol Tanefi, Lirie Xhufka - Tanefi, Rexhep Shpendi, Shaip Ademi, Margarita Gjurashkoviq, Nikolla Dragiqeviq, etj. Në vitin shkollor 1953/54 ky institucion arsimor u transferua në Prishtinë.  

 Shih edhe 
 Gjakova
 Shkolla normale
 Shkolla Normale e Elbasanit
 Shkolla Normale e Prishtinës
 Universiteti i Gjakovës "Fehmi Agani"

 Referime 

Kategoria:Shkolla në Gjakovë
Kategoria:Shkolla fillore dhe të mesme të ulëta në Kosovë